Diari Oficial de la Generalitat Valenciana


Sumari del DOGV 6725, del 01-03-2012 (2012/2159)

RESOLUCIÓ de 20 de febrer de 2012, del vicepresident del Consell i conseller de Presidència, per la qual s'atribuïx la prestació del servici públic de televisió digital terrestre local als ajuntaments de la demarcació de Morella, i s'aproven els estatuts del consorci constituït a este efecte.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6725

Data del DOGV
:   01-03-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/2159


Data del document
:   20-02-2012

Organisme emissor
:   Conselleria de Presidència

Tipus de document
:   Resolució

Anàlisi jurídica

 Descriptors 

:   * administració local

RESOLUCIÓ de 20 de febrer de 2012, del vicepresident del Consell i conseller de Presidència, per la qual s'atribuïx la prestació del servici públic de televisió digital terrestre local als ajuntaments de la demarcació de Morella, i s'aproven els estatuts del consorci constituït a este efecte.  
  
 [2012/2159]  
Vista la documentació presentada pels ajuntaments de Morella i Vilafranca, en compliment del que establix l'apartat quart de l'annex de la Resolució de 7 de març de 2006, del conseller de Relacions Institucionals i Comunicació (DOGV núm. 5221, de 17.03.2006), a fi d'obtindre l'atribució de la prestació del servici públic de comunicació audiovisual de televisió digital local per ones terrestres als esmentats ajuntaments, així com l'aprovació i publicació dels estatuts del consorci constituït a este efecte.  
Vista la proposta de resolució formulada per la Direcció General de Promoció Institucional.  
  
Antecedents  
  
Primer. Per mitjà d'acords dels respectius plens, els ajuntaments de Morella i de Vilafranca van aprovar la gestió d'un programa de televisió local amb tecnologia digital, dins del canal múltiple corresponent a la demarcació de Morella, i sol·licitar, a través dels respectius alcaldes, l'atorgament de la corresponent concessió per a la prestació del servici.  
Les esmentades sol·licituds es van presentar davant de la Direcció General de Promoció Institucional dins del termini establit.  
  
Segon. Els respectius plens dels ajuntaments esmentats van aprovar la prestació del servici públic de televisió digital terrestre local en el canal múltiple 22, posteriorment modificat pel canal 37 mitjançant una resolució de la Secretaria d'Estat de Telecomunicacions i per a la Societat de la Informació, de 19 de novembre de 2010, assignat a la demarcació de Morella, i la creació amb eixe fi del consorci per a la gestió del canal; així mateix, van aprovar definitivament els seus estatuts. De tot això es va traslladar a la Generalitat, així com de la memòria explicativa del projecte de televisió digital local, a fi d'omplir els aspectes continguts en el criteri quart (documentació) de la Resolució de 7 de març de 2006, del conseller de Relacions Institucionals i Comunicació, publicada en el Diari Oficial de la Generalitat número 5221, de 17 de març de 2006.  
  
Tercer. A requeriment d'esta Administració, ambdós ajuntaments han aprovat, per mitjà d'acords plenaris, una modificació dels estatuts aprovats a fi d'incorporar determinades mencions exigides per l'article 41.4 de la Llei 1/2006, de 19 d'abril, de la Generalitat, del Sector Audiovisual, i per l'apartat tercer de l'annex de la Resolució de 7 de març de 2006, del conseller de Relacions Institucionals i Comunicació. El text íntegre dels estatuts s'ha publicat en el Butlletí Oficial de la Província.  
  
  
Quart. La Direcció General de Promoció Institucional ha valorat la documentació presentada, i ha informat en el sentit que es complixen els requisits exigits legalment i reglamentàriament per a l'atribució de la prestació del servici públic de comunicació audiovisual de televisió digital local per ones terrestres als ajuntaments sol·licitants i per a l'aprovació i publicació dels estatuts del consorci.  
  
Fonaments de dret  
  
Primer. L'article 40.2 de la Llei 7/2010, de 31 de març, General de la Comunicació Audiovisual, establix que les entitats locals podran acordar la prestació del servici públic de comunicació audiovisual a fi d'emetre en obert canals generalistes o temàtics.  
  
  
Segon. L'article 40 de la Llei 1/2006, de 19 d'abril, de la Generalitat, del Sector Audiovisual, determina que els municipis que integren cada demarcació de les establides en el Pla tècnic nacional de la televisió digital local, tindran dret a obtindre del departament que ostente les competències en matèria audiovisual la gestió de, almenys, un programa dins d'un dels canals múltiples digitals assignats al dit àmbit territorial.  
En el supòsit de demarcacions plurimunicipals l'assignació del programa es realitzarà a favor del conjunt dels municipis que ho hagueren sol·licitat.  
  
Tercer. Conforme a l'article 41, en les demarcacions plurimunicipals la gestió del programa assignat conjuntament a uns quants municipis es realitzarà per mitjà de la constitució d'un consorci dotat de personalitat jurídica pròpia, en el qual estaran integrats tots els municipis a què haguera sigut assignada la gestió conjunta del programa. El consorci es regirà per uns estatuts, el projecte dels quals haurà de ser aprovat pel Ple de les corporacions que l'integren. El projecte d'estatuts serà remés al departament que ostente les competències en matèria audiovisual per a la seua aprovació i publicació en el Diari Oficial de la Comunitat Valenciana. Una vegada publicats els estatuts, el consorci adquirirà personalitat jurídica i podrà iniciar la prestació del servici públic.  
  
L'apartat 4 de l'esmentat article 41 establix el contingut mínim dels estatuts del consorci.  
Segons l'apartat 5 de l'article 41, en les demarcacions plurimunicipals la gestió del programa correspondrà al consorci, sense perjuí de la possible contractació de servicis de continguts televisius amb operadors públics o privats amb subjecció a la legislació general de contractes de les administracions públiques.  
L'article 42 establix les obligacions dels municipis en la gestió del servici públic de televisió local.  
  
Quart. La Resolució de 7 de març de 2006, del conseller de Relacions Institucionals i Comunicació, publicada en el Diari Oficial de la Generalitat Valenciana número 5221, de 17 de març de 2006, establix els criteris que han de regir el procediment per a l'atribució de programes de televisió digital local als municipis per part de la Generalitat.   
  
En l'apartat quart de l'annex de la resolució s'establix que haurà de presentar-se la documentació relativa a la creació de l'entitat pública i l'aprovació dels seus estatuts, així com la memòria explicativa del projecte de televisió digital local.  
  
Quint. L'apartat quint de l'annex de la Resolució de 7 de març de 2006, del conseller de Relacions Institucionals i Comunicació, establix que l'atribució de la prestació del servici públic de televisió digital local per ones terrestres als municipis que ho hagueren sol·licitat, es realitzarà a proposta de la Direcció General de Promoció Institucional, una vegada examinada i valorada la documentació presentada i comprovat que es complixen els requisits exigits per la normativa legal i reglamentària.  
  
  
Sext. D'acord amb la documentació presentada, els estatuts del consorci arrepleguen el contingut mínim exigit per l'article 41.4 de la Llei 1/2006, de 19 d'abril, de la Generalitat, del Sector Audiovisual.   
  
Així, regulen els òrgans de govern del consorci, que són la Presidència, el Ple, la Comissió Executiva i el conseller delegat. Existirà així mateix un secretari dels òrgans del consorci, a les sessions del qual assistirà amb veu i sense vot. També hi ha previstos dos vicepresidents, vicepresident primer i vicepresident segon. El Ple, màxim òrgan de govern del consorci, estarà integrat pels representants de les entitats consorciades i hauran de ser necessàriament membres electes de les corporacions locals respectives. La seua representativitat serà proporcional al nombre d'habitants de la seua població, amb un nombre mínim d'11 membres. També forma part del Ple, el secretari.  
  
S'establix la forma d'adopció d'acords, que respecta el principi de proporcionalitat respecte a la població de cada un dels municipis. Els acords s'adopten per majoria dels membres presents, sense perjuí de la majoria absoluta del número legal de membres exigida per a l'adopció de determinats acords i de les majories especials exigides per disposicions legals o reglamentàries o pels propis estatuts per a l'adopció de determinats acords.  
Els estatuts establixen així mateix el règim financer del consorci (capítol VIII), el règim de prestació del servici, que es durà a terme directament pel propi consorci (article 7.1.a), i els procediments i criteris per a la fixació dels continguts del programa (article 7.1.a) en relació amb l'apartat 2 d'eixe mateix article).  
En els articles 3 i 41 dels estatuts es fa remissions a la Llei 10/2005, de 14 de juny, de Mesures Urgents per a l'Impuls de la Televisió Digital Terrestre, de Liberalització de la Televisió per Cable i de Foment del Pluralisme, actualment derogada per la Llei 7/2010, de 31 de març, General de la Comunicació Audiovisual. Per això, l'aprovació dels estatuts ha d'estar condicionada que estos es modifiquen per a suprimir les remissions a l'esmentada llei derogada.  
  
Sèptim. La memòria presentada conté el pla estratègic del projecte televisiu, tant pel que fa a infraestructures i equipaments com a personal i continguts, així com al seu finançament, el pla de viabilitat tècnica i financera, la programació prevista, el compromís de cobertura i qualitat del servici, així com la indicació de la localització i descripció dels estudis de producció i realització.   
El projecte televisiu consistix en una proposta de televisió pública, de servici als ciutadans de la comarca dels Ports, que trobaran en este canal un espai obert a totes les idees, als partits polítics, a les associacions culturals i socials i a qualsevol col·lectiu que desitge utilitzar este mitjà de comunicació per a la difusió de la seua labor cultural, social o política, sempre des del compliment estricte de la legalitat vigent.  
  
Es regirà, entre altres, pels principis següents: objectivitat, veracitat i imparcialitat en les informacions, respecte al pluralisme polític, religiós, social, cultural i lingüístic, protecció dels drets de la joventut i de la infància, respecte als valors d'igualtat, foment i defensa de la cultura, promoció de la convivència i participació dels grups socials i respecte a les minories ètniques i socials.  
La programació es concep des d'una perspectiva local, combina la informació d'actualitat i el servici públic amb l'entreteniment i amb els elements essencials de la televisió convencional. Els espais informatius prestaran una especial atenció a tot allò que ocórrega a Morella i Vilafranca. A més dels servicis convencionals s'oferirà una àmplia gamma de servicis addicionals que permetran l'accés a les prestacions de la societat de la informació a moltes persones que no tenen ordinador personal.  
Es pretén oferir una programació de proximitat, amb continguts propis. S'intentarà potenciar les empreses i professionals de la demarcació. La seu de l'emissora s'ubicarà a Morella, des d'on es coordinarà la informació procedent dels municipis que formen la demarcació.  
  
Es buscaran acords amb altres emissores locals i amb les productores i corresponsals perquè col·laboren.  
Quant al pla de cobertura i calendari, respecta els requisits mínims exigits, preveu posar en funcionament l'emissor o emissors principals durant el primer any a comptar de l'adjudicació i es proposa donar cobertura al 100% de la població de la demarcació, disseminats exclosos, durant el quart any a comptar de l'adjudicació.  
  
Es preveu un pla de qualitat del servici de TDT. L'empresa distribuïdora del senyal haurà de garantir un índex de continuïtat del servici de la xarxa de TDT d'un 99,1% per al conjunt de centres amb redundància, i d'un 98,85% per al conjunt de centres sense redundància, en els dos casos mesurats semestralment.  
Respecte a l'emplaçament dels estudis de producció i realització, es preveu la creació de dos centres de producció, que s'ubicaran en els dos municipis, Morella i Vilafranca. Els estudis de control i continuïtat de les emissions s'instal·laran a Morella. Des d'este centre es farà arribar el senyal fins al centre d'emissió on s'ubica el múltiplex (Tossal Gros, en el terme municipal de Morella).  
Es descriuen amb detall els mitjans portadors i de difusió, així com les infraestructures i dotació dels centres de producció.  
Valorada la documentació presentada per l'òrgan competent, s'ha emés un informe favorable a l'atribució de la prestació del servici públic de televisió digital terrestre local i aprovació dels estatuts del consorci.  
  
Per allò que s'ha exposat, vistos els antecedents i fonaments de dret anteriors, en exercici de les competències que m'atribuïx l'article 23 del Reglament Orgànic i Funcional de la Presidència i la Conselleria de Presidència, aprovat per Decret 110/2011, de 2 de setembre, del Consell, en relació amb l'article 40 de la Llei 1/2006, de 19 d'abril, de la Generalitat, del Sector Audiovisual, resolc:  
  
Primer  
Atribuir als ajuntaments de Morella i Vilafranca la prestació del servici públic de comunicació audiovisual de televisió digital local per ones terrestres en la demarcació de Morella (referència TL02CS, en el Pla tècnic nacional de la televisió digital local), a través d'un canal del múltiple digital 37, amb l'àmbit i les característiques tècniques que s'especifiquen en el citat Pla tècnic.  
  
Segon  
Els esmentats ajuntaments, abans d'iniciar les emissions de televisió digital, hauran de presentar davant d'esta Administració, en el termini de quatre mesos a comptar de la publicació d'esta resolució, conjuntament amb els llicenciataris de la demarcació, la sol·licitud de concessió d'ús del domini públic radioelèctric, així com el projecte tècnic corresponent, adaptat a la normativa vigent, i la sol·licitud per a la seua aprovació. Podran així mateix adherir-se, si és el cas, a les sol·licituds d'aprovació del projecte tècnic i de concessió d'ús del domini públic radioelèctric presentades pels llicenciataris de la demarcació.  
  
  
Tercer  
Aprovar els estatuts del consorci constituït per a la prestació del servici, que han sigut presentats pels esmentats ajuntaments, i que s'annexen a la present resolució, i ordenar la seua publicació en el Diari Oficial de la Comunitat Valenciana. L'aprovació dels estatuts està condicionada que estos es modifiquen per a suprimir les remissions contingudes en estos a la Llei 10/2005, de 14 de juny, de Mesures Urgents per a l'Impuls de la Televisió Digital Terrestre, de Liberalització de la Televisió per Cable i de Foment del Pluralisme, actualment derogada per la Llei 7/2010, de 31 de març, General de la Comunicació Audiovisual.  
  
  
Quart  
Els esmentats ajuntaments, en la prestació del servici, hauran de complir les obligacions establides en la legislació estatal, així com les arreplegades en l'article 42 de la Llei 1/2006, de la Generalitat, del Sector Audiovisual.  
  
Quint  
La prestació del servici haurà de realitzar-se directament pel consorci constituït amb este fi, d'acord amb el que establix la legislació de règim local, sense perjuí de la possibilitat de contractar servicis de continguts televisius, amb subjecció a la legislació general de contractes de les administracions públiques.  
Contra la present resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.  
  
València, 20 de febrer de 2012.- El conseller de Presidència i vicepresident del Consell: José Ciscar Bolufer.  
  
  
  
ANNEX  
  
ESTATUTS DEL CONSORCI DE LA TELEVISIÓ   
DIGITAL TERRESTRE LOCAL PÚBLICA   
DE LA DEMARCACIÓ DE MORELLA  
  
TÍTOL I  
  
CAPÍTOL I  
  
Article 1   
Amb la denominació provisional Els Ports es constituïx el consorci per al desenrotllament de la televisió digital terrestre local pública de la demarcació de Morella a l'empara del que preveu l'article 87 de la Llei 7/1985, de 2 d'abril, Reguladora de les Bases de Règim Local i d'allò que s'ha previst en la Llei del Sector Audiovisual de la Comunitat Valenciana.  
  
CAPÍTOL II  
  
Article 2  
El consorci és una entitat pública de caràcter associatiu amb personalitat jurídica pròpia i plena capacitat per al compliment dels seus fins, format pels ajuntaments de Vilafranca i Morella.  
  
Article 3  
El consorci podrà ser ampliat o minvat amb l'admissió d'aquells municipis en què es donen les circumstàncies previstes en la Llei 10/2005, de 14 de juny, de Mesures Urgents per a l'Impuls de la Televisió Digital Terrestre, de Liberalització de la Televisió per Cable i de Foment del Pluralisme i del que disposen les lleis valencianes.  
  
  
Article 4  
El domicili del consorci serà determinat pel Ple del consorci en el seu moment constitutiu.  
El domicili podrà ser modificat per acord del Ple del consorci.  
  
  
CAPÍTOL III  
Règim jurídic  
  
Article 5  
El consorci, en tant que entitat pública de caràcter associatiu, voluntària i constituïda per temps indefinit, es regix per estos estatuts, pels reglaments interns que regulen la seua organització, el funcionament i l'ordenació de les diverses activitats i, supletòriament, per les disposicions legals que li siguen aplicables.  
  
Article 6  
El consorci regulat en estos estatuts està dotat de personalitat jurídica plena, i independentment de la dels seus membres, amb tota la capacitat jurídica de dret públic i dret privat que requerix la realització dels seus objectius.  
En conseqüència, el consorci, per mitjà dels seus òrgans representatius, a més de les facultats que com a subjecte actiu de l'Administració pública li corresponen, podrà adquirir, posseir, reivindicar, permutar, gravar i alienar tot tipus de béns, celebrar contractes, assumir obligacions, establir i explotar servicis, interposar recursos i exercir les accions que preveuen les lleis i en general realitzar tots els actes necessaris per al compliment de les finalitats que li són atribuïdes, d'acord amb el que disposa estos estatuts i la legislació aplicable.  
  
Com a administració pública, correspon al consorci en l'àmbit de les seues competències i en els termes establits per la legislació de règim local, les potestats i prerrogatives següents:  
a) La reglamentària i d'autoorganització.  
b) La pressupostària i financera.  
c) La de programació i planificació.  
d) La d'investigació.  
e) La sancionadora.  
f) La de revisió d'ofici de les seues actes i acords.  
g) La presumpció de legitimitat i la d'executivitat de les seues actes i acords.  
h) La d'inembargabilitat dels seus béns i drets, en els termes establits per les lleis, i les de prelació, de preferència i altres prerrogatives reconegudes a la Hisenda pública en relació als seus crèdits, sense perjuí de què corresponen a la Hisenda de l'Estat i de la Generalitat Valenciana.  
i) La d'exempció dels impostos de l'Estat i de la Generalitat en els termes establits per les lleis.  
  
CAPÍTOL IV   
Finalitats i funcions  
  
Article 7  
Constituïxen els objectius del consorci els següents:  
7.1.  
a) Gestionar el servici públic de televisió local, segons els principis de la legislació general de l'Estat i de la Llei del Sector Audiovisual de la Comunitat Valenciana. La gestió del servici públic de televisió local es durà a terme directament pel consorci. La fixació dels continguts del programa serà aprovada per la Comissió Executiva a proposta del conseller delegat del consorci i respectant els principis arreplegats a l'apartat 2 d'este article.  
b) Coordinar els membres del consorci en el desenrotllament de propostes i iniciatives relatives a la gestió del programa públic de la televisió digital terrestre (TDT) local de la demarcació de Morella.  
c) Col·laborar amb persones o entitats públiques i privades amb semblants finalitats que les exposades en els punts anteriors.  
d) Coordinar i supervisar tècnicament en nom dels municipis consorciats les xarxes de transport de senyal de TDT en l'àmbit local.  
  
e) Impulsar la prestació dels servicis interactius que permet la tecnologia digital aplicada a televisió.  
f) Impulsar el desenrotllament d'iniciatives locals relacionades amb el fet informatiu i en el foment de les tecnologies de la comunicació relacionades amb la televisió que afecten els municipis consorciats.  
  
7.2.   
El consorci, tant pels seus actes, com pels dels seus directius i personal en general assumirà com a propi, en les seues actuacions i manifestacions els següents principis inspiradors de la seua activitat:  
1. La promoció i protecció de la llengua pròpia de la Comunitat Valenciana.  
2. La veracitat, imparcialitat i objectivitat en les informacions.  
3. La separació de les informacions de les opinions, la identificació de les persones que les sustenten i la lliure expressió d'estes.  
4. La protecció de la joventut i la infància, tot evitant l'exaltació de la violència i l'apologia de conductes que atempten contra la vida, la llibertat, la tolerància i la igualtat d'hòmens i dones.  
5. El respecte al pluralisme i la igualtat i d'altres principis arreplegats en la Constitució i Estatut d'Autonomia.  
  
Article 8  
Per a complir els seus objectius, el consorci realitzarà entre altres les funcions següents:  
a) Representar els municipis consorciats davant de qualsevol tipus d'empreses i organismes relacionats amb la TDT, amb la coordinació i control de les xarxes de telecomunicacions i subscriure convenis de col·laboració amb persones físiques i jurídiques o entitats públiques i privades, necessaris per a la consecució de les seues finalitats.  
b) Redactar estudis i plans de caràcter general i concret per a aconseguir les finalitats mencionades en l'àmbit dels municipis consorciats.  
  
c) Redactar a instàncies dels municipis consorciats les normes tècniques i reglamentàries que s'hauran de seguir en la implantació de la futura televisió local pública del consorci i actuar quan procedisca com a òrgan d'execució de projectes i d'instal·lacions i dirigir, realitzar, contractar i fiscalitzar les obres i les accions corresponents.  
d) Supervisar i informar del compliment dels compromisos assumits amb altres operadors de telecomunicacions o amb els futurs socis del canal múltiple digital dels Ports, en el procés de compliment de la normativa especial del sector quan afecte el cercle d'interessos municipals.  
e) Realitzar la contractació d'obres, servicis i subministraments, així com de servicis específics i d'assessorament especial.  
f) Impulsar i/o participar directament en el desenrotllament d'aplicacions i servicis, dels municipis consorciats.   
g) Sol·licitar i acceptar subvencions, donatius i qualsevol tipus d'ajudes.  
h) Exercir accions, interposar recursos i tot tipus de reclamacions, davant d'autoritats i administracions i davant de tot tipus de jurisdiccions.  
i) Representar les entitats municipals associades davant de les altres administracions i les institucions en els assumptes relacionats amb la televisió digital terrestre i el foment de les tecnologies de la informació i la comunicació.  
j) Exercir els títols legals pertinents per a la gestió d'infraestructures i la prestació de servicis de televisió.  
En general, les finalitats mencionades en este article les podrà dur a terme el mateix consorci, ja siga directament o bé per mitjà de les formes de gestió de servicis establides per la legislació de règim local.  
  
  
Article 9. Els membres del consorci tindran dret:  
a) A rebre els servicis de qualsevol tipus que el consorci preste, així com a gaudir de tots els recursos de formació, informació i participació que gestione.  
b) A nomenar i separar els seus representants en els òrgans del consorci.  
c) A disposar d'un centre de producció propi amb igualtat de condicions en cada un dels municipis de Morella i Vilafranca per a garantir els continguts que afecten la temàtica d'interés municipal.  
  
  
Article 10. Els membres del consorci estan obligats:  
a) A contribuir en la forma que regula este estatut al sosteniment equitatiu del consorci i dels servicis, obres i activitats en què participe, per mitjà del deute de les quotes i aportacions corresponents, dins dels terminis marcats a este efecte.  
b) A la plena observança de les normes reguladores del consorci integrades pels presents estatuts, els reglaments dels servicis o activitats que preste.   
  
CAPÍTOL V  
Òrgans del consorci  
  
Article 11  
Els òrgans de govern del consorci són els següents:  
a) Presidència.  
b) El Ple.  
c) La Comissió Executiva.  
d) El conseller delegat.  
  
Article 12  
El conseller delegat serà el responsable de la gestió de la televisió i de les seues activitats.  
  
Article 13  
El president/a del consorci, serà anomenat pel Ple, d'entre els representants de les corporacions municipals que integren el consorci, amb el vot favorable de la majoria absoluta legal i proporcional a la població municipal de les corporacions locals membres.  
  
Si cap candidat obté la majoria en primera volta, es procedirà a una segona volta de votacions en què resultarà triat president/al candidat més votat.   
  
Article 14. Competències del president/a  
1. El president/a tindrà les atribucions següents:  
a) Dirigir el govern i l'administració del consorci.  
b) Representar al consorci a tots els efectes.  
c) Convocar i presidir les sessions del Ple (excepte en els casos previstos en el present estatut, en la legislació electoral general), de la Comissió Executiva i de qualsevol altre òrgan, i decidir els empats amb vot de qualitat.  
d) El nomenament dels vicepresidents, donant compte al Ple.  
  
2. El president pot delegar l'exercici de les seues atribucions, excepte les contingudes en les lletres a i c d'este article.  
  
Article 15. La vicepresidència  
Hi haurà dos vicepresidències, triades pel president, denominades, respectivament vicepresidència primera i vicepresidència segona. El o la titular de la vicepresidència primera i el o la titular de la vicepresidència segona substituiran, per este orde, al president/a en els casos d'absència, vacant, malaltia o abstenció legal o reglamentària.  
  
A més de substituir el president/a en els supòsits indicats en l'apartat anterior, les vicepresidències exerciran per delegació del president/a les funcions que els encomane.  
  
Article 16. El Ple  
1. El Ple és el màxim òrgan de govern del consorci i està integrat per:  
a) Els representants de les entitats consorciades, que necessàriament hauran de ser membres electes de les corporacions locals respectives. La seua representativitat serà proporcional al nombre d'habitants de la seua població, amb un nombre màxim d'11 membres del Ple.  
b) El secretari/secretària.  
2. Podran designar-se fins a dos suplents per a substituir als titulars representants de les corporacions consorciades, en els supòsits de malaltia o absència documentalment justificada. No podran ser substituïts per suplents, el president i els vicepresidents del consorci.  
  
3. Els representants dels ens consorciats perdran la seua condició quan siguen cessats per l'òrgan que els va nomenar. La duració del càrrec dels representants dels ens consorciats serà la del seu mandat electoral. El termini per a la seua designació serà de quatre mesos des de la constitució de la corresponent corporació després de les eleccions municipals.  
4. El secretari del consorci ho serà del Ple amb veu però sense vot.  
  
  
Article 17. Competències del Ple  
1. Corresponen al Ple les atribucions següents:  
a) El control i la fiscalització dels altres òrgans de govern del consorci.  
b) Acordar la separació forçosa dels municipis membres del consorci.  
c) L'aprovació de plans d'inversió, execució d'obres i implantació de servicis.  
d) L'aprovació de la proposta de modificació dels estatuts.  
e) La determinació dels recursos propis del consorci; l'aprovació i modificació dels pressupostos; la disposició de gastos en matèria de la seua competència i en els supòsits en què, per raó de la seua quantia no estiga atribuïda a altres òrgans; i l'aprovació dels comptes.  
  
f) L'aprovació de les formes de gestió dels servicis.  
g) L'acceptació de la delegació de competències feta per altres administracions públiques.  
h) L'aprovació de la plantilla de personal i de la relació de llocs de treball.  
i) L'exercici d'accions judicials i administratives i la defensa del consorci en matèries de la seua competència.  
j) La declaració de nul·litat o de lesivitat, segons siga procedent dels actes dels òrgans del consorci.  
k) La concertació de les operacions de crèdit.  
l) Les contractacions i concessions de qualsevol classe i l'adquisició de béns i drets, quan per raó de la seua quantitat no s'haja atribuït a altres òrgans del consorci. L'alienació dels béns i drets patrimonials del consorci.  
m) L'aprovació dels projectes d'obres i servicis quan siga competent per a la seua contractació o concessió, i quan encara no estiguen previstes en els pressupostos.  
n) Totes aquelles qüestions que de conformitat amb estos estatuts o la normativa vigent exigisquen per a la seua aprovació una majoria especial.  
o) La fixació o modificació de la quantia de les aportacions econòmiques dels membres del consorci i la seua forma i terminis d'ingrés.  
  
p) L'elecció del president del consorci i acordar, si és el cas, la seua destitució.  
q) El nomenament del secretari del consorci i la seua proposta.   
r) Emetre l'informe previ a la dissolució del consorci.  
s) Aprovar la memòria anual d'activitats.  
t) Interpretar els presents estatuts i aprovar els reglaments de règim interior i els dels servicis que es presten.  
u) Les altres que expressament li conferixen les lleis o la legislació de règim local.   
2. És també competència del Ple la votació sobre la moció de censura i destitució del president i sobre la qüestió de confiança plantejada pel president, que s'haurà de regir pel que disposa la legislació electoral general.  
3. Les competències del Ple són indelegables, amb l'única excepció de les regulades en les lletres i), j), k), l), m), i n), de l'apartat 1 d'este article, que podran ser delegades en la Comissió Executiva.  
  
Article 18. La Comissió Executiva  
La Comissió Executiva estarà formada per:  
a) El president/a.  
b) Els/les dos vicepresidents/es.  
c) Dos vocals triats pel Ple d'entre els seus membres, a raó d'un per ajuntament.  
d) El secretari/secretària.  
  
Article 19  
19.1. Les atribucions   
A la Comissió Executiva li corresponen les atribucions següents:  
a) Proposar al Ple el nomenament i el cessament del conseller delegat.  
b) Vetlar pel compliment en la programació d'allò que dispose la Llei Valenciana de l'Audiovisual.  
c) Aprovar, a proposta del conseller delegat, el pla d'actuació de la televisió, el qual fixarà els principis bàsics i les línies generals de la programació i també els corresponents plans d'activitats.   
  
d) Aprovar, a proposta del conseller delegat, la memòria anual relativa al desplegament de les activitats de la televisió i del consorci.  
  
e) Prendre coneixement de les qüestions que, encara que no siguen de la seua competència, el conseller delegat sotmeta a la seua consideració.   
19.2. Cessament i incompatibilitats  
La condició de membre de la Comissió Executiva és incompatible amb la vinculació directa o indirecta de caràcter professional o econòmic amb empreses del sector audiovisual, publicitari i editorial.   
Els membres de la Comissió Executiva cessaran del càrrec per les causes següents:   
a) Per la conclusió de la corresponent legislatura, encara que seguiran en l'exercici de les seues funcions fins que prenguen possessió els nous vocals.   
b) Per dimissió o renúncia.  
c) Per incompatibilitat declarada per la majoria del Ple i no esmenada en el termini de set dies.   
d) Per incapacitat permanent.  
e) Per defunció.  
Les vacants que es produïsquen seran cobertes, d'acord amb el procediment d'elecció establit en el present estatut.   
  
Article 20. Del secretari  
1. El secretari dels òrgans del consorci serà designat pel Ple.  
  
2. El secretari podrà delegar les seues funcions en un o més secretaris delegats, que seran anomenats pel Ple a proposta del secretari. Els secretaris delegats exerciran les funcions amb responsabilitat pròpia.  
  
Article 21  
El secretari assistirà, amb veu i sense vot, a les sessions dels òrgans del consorci i exercirà, per si o en nom del secretari delegat, les funcions que li atribuïsca la legislació de règim local.  
  
Article 22. El conseller delegat  
El conseller delegat és l'òrgan executiu del consorci i de l'emissora pública de la demarcació de la televisió digital terrestre de Morella i serà nomenat per la Comissió Executiva del Consorci de la TDT dels Ports, i ratificat pel Ple.  
La funció de conseller delegat és incompatible amb l'exercici de qualsevol altre càrrec públic, i estarà subjecta al règim d'incompatibilitats determinat per als membres de la Comissió Executiva.   
La duració del mandat del conseller delegat serà de dos anys, encara que continuarà en les funcions fins a la presa de possessió del nou conseller delegat.   
  
Article 23  
Al conseller delegat li corresponen les atribucions següents:  
a) Complir i fer complir les disposicions que regixen els estatuts del consorci i els acords adoptats pel Ple i per la Comissió Executiva, en les matèries que li són reconegudes.   
b) Proposar a la Comissió Executiva l'aprovació del pla d'actuació, la memòria anual i els avantprojectes de pressupostos de la televisió.  
  
c) Orientar, impulsar, coordinar i inspeccionar els servicis de televisió i prendre les disposicions i mesures internes de funcionament i organització, sense perjuí de les competències expressament atribuïdes a altres òrgans del consorci.  
d) Ser l'òrgan de contractació de la televisió.   
e) Autoritzar els pagaments i els gastos de la televisió.   
f) Organitzar i proposar al Ple el nomenament del director de l'emissora (o director d'antena) amb criteris de professionalitat, com a persona responsable dels continguts de l'emissió.  
g) Ordenar la programació.   
h) Les competències que no siguen expressament atribuïdes a altres òrgans seran assumides pel conseller delegat.   
i) En els casos de cessament, dimissió o renúncia i incompatibilitat sobrevinguda, es procedirà immediatament a la designació del nou conseller delegat pel procediment que establix este estatut.   
j) El conseller delegat podrà ser cessat pel Ple del consorci, atenent a la proposta de la Comissió Executiva, mitjançant una resolució motivada per alguna de les causes següents:   
a) Impossibilitat física o malaltia superior a una duració de tres mesos continuats.   
b) Incompetència manifesta o actuació contrària als criteris, principis o objectius als quals fa referència el present estatut.   
c) Condemna per delicte dolós.   
d) Incompatibilitat.   
  
CAPÍTOL VI  
Del personal al servici del consorci  
  
Article 24. Naturalesa  
Per al compliment de les seues finalitats, el consorci amb càrrec als seus pressupostos i de conformitat amb la plantilla i relació de llocs de treball acordats, podrà disposar de personal propi.  
  
CAPÍTOL VII  
Règim de funcionament  
  
Article 25. Règim de sessions  
El Ple celebrarà sessió ordinària almenys una vegada a l'any i la Comissió Executiva, almenys, una vegada al semestre, en els dies i hores que a este efecte es fixen.  
Celebraran sessió extraordinària quan ho decidisca el president, o ho sol·liciten les dos terceres parts de la representació legal dels membres del respectiu òrgan col·legiat. En este últim cas la celebració no podrà demorar-se més de dos mesos des que fóra sol·licitada i la convocatòria haurà de fer-se dins dels cinc dies següents a la petició.  
  
  
Article 26. Convocatòria i orde del dia  
Les sessions es convocaran pel president amb cinc dies d'anticipació a la seua celebració, excepte les extraordinàries que ho seran amb caràcter urgent.   
Amb la convocatòria s'adjuntarà l'orde del dia corresponent.  
El consorci celebrarà les seues sessions en la seua seu, excepte que per acord dels seus òrgans col·legiats es decidisca realitzar-les en un altre lloc.  
  
Article 27. Quòrum per a la vàlida celebració de les sessions  
El quòrum per a la vàlida constitució i celebració de sessions serà el fixat en la vigent legislació de règim local.  
Cap sessió podrà celebrar-se vàlidament sense l'assistència del president i del secretari del consorci o de qui legalment els substituïsca.  
  
  
Article 28. Adopció d'acords  
Els acords s'adoptaran per majoria dels membres presents.  
No obstant això, serà necessari el vot favorable de la majoria absoluta del número legal dels membres del consorci per a l'adopció d'acords en les matèries següents:  
a) La proposta de modificació dels estatuts del consorci.  
b) L'aprovació d'ordes i reglaments.   
c) La incorporació de nous membres al consorci.  
d) L'informe de dissolució del consorci en els termes de l'article 41 dels presents estatuts.  
e) La separació de membres del consorci.  
Tot això, sense perjuí de les majories exigides per a l'adopció de determinats acords per disposicions legals o reglamentàries o pels presents estatuts.  
No podran adoptar-se acords en les sessions ordinàries sobre assumptes que no figuren en l'orde del dia de la convocatòria, a menys que foren declarats d'urgència amb el vot favorable de la majoria de membres que componen l'òrgan col·legiat.  
  
Article 29. De la constància dels actes i acords  
De cada sessió, el secretari redactarà la corresponent acta en què farà constar el lloc, data i hora en què la sessió comença i acaba, els noms i la qualitat dels assistents, els assumptes tractats, els acords adoptats i l'expressió dels vots.  
L'acta, aprovada en la sessió següent, serà subscrita pel secretari, amb el vistiplau del president i arxivada, amb les degudes garanties de seguretat, per a formar el llibre d'actes del Ple i de la Comissió Executiva, que es portaran de manera separada.   
En allò no previst en els presents estatuts regiran els preceptes de la legislació del règim local, referits a la celebració de les sessions dels òrgans col·legiats i adopció d'acords.  
  
CAPÍTOL VIII  
Règim financer  
  
Article 30. Recursos del consorci  
Són ingressos propis del consorci:  
a) Els productes i rendes del seu patrimoni  
b) Les aportacions econòmiques anuals dels ajuntaments consorciats.  
c) Les subvencions i aportacions voluntàries d'altres entitats públiques o privades i dels particulars.  
d) Els beneficis que obtinga d'activitats pròpies de la institució.  
  
e) Qualsevol altre recurs que poguera ser-li atribuït.  
  
Article 31. Pressupostos  
El consorci formarà per a cada exercici econòmic un pressupost anual que comprendrà tots els seus gastos i ingressos; i es nodrirà amb els recursos que conformen la seua hisenda.  
  
Article 32. Formació i aprovació del pressupost  
Dins del quart trimestre, el conseller delegat, formarà el projecte de pressupostos prenent com a base l'avantprojecte amb què s'haurà preparat el pressupost, i ho sotmetrà a l'aprovació del Ple amb un informe previ de la Comissió Executiva.  
El pressupost haurà d'aprovar-se pel Ple del consorci abans del primer dia de l'exercici econòmic a què corresponga, i si a l'iniciar-se l'exercici no ho estiguera, els crèdits inicials autoritzats en el pressupost de l'exercici anterior, es consideraran automàticament prorrogats fins a l'aprovació del nou text.  
La pròrroga no afectarà els crèdits per als servicis o programes que concloguen en l'exercici anterior.  
  
Article 33. Execució del pressupost  
L'ordenació de gastos i pagaments i la formalització dels ingressos i pagaments s'ajustaran a les disposicions del pressupost anual.  
D'acord amb estes regles, i del que disposa el Pla General de Comptabilitat Pública per a l'Administració Local, el conseller delegat tècnic determinarà la forma en què s'haurà de portar la comptabilitat del consorci, i aplicar aquelles regles basades en allò que resulte útil, per a aconseguir major senzillesa i agilitat, sense minva d'un adequat control de la gestió pressupostària.  
  
Article 34. Ingressos i pagaments  
1. El cobrament dels drets que es deriven de les activitats pròpies del consorci i la confecció i pagament de les nòmines del seu personal correspondrà al conseller delegat.  
2. Per a la distribució i fixació de les quotes necessàries per al manteniment dels servicis generals del consorci, el Ple seguirà, com a norma general, el criteri de proporcionalitat poblacional entre els seus ajuntaments membres. El mateix criteri s'utilitzarà, per a la determinació de les aportacions corresponents a servicis o activitats concretes, sense perjuí, en este cas, que puga tindre's en compte altres circumstàncies derivades de la pròpia essència del servici o activitat.  
  
3. Les aportacions dels municipis membres hauran d'ingressar-se en la caixa del consorci en la forma i terminis que el Ple haja fixat en el seu corresponent acord. Transcorregut el termini fixat per al pagament de les aportacions econòmiques, si algun dels municipis membres no haguera efectuat l'ingrés de les quotes en la caixa del consorci, el conseller delegat requerirà formalment el pagament de la quota o quotes pendents d'ingrés, i concedirà un nou termini d'ingrés no superior a 15 dies hàbils.  
Finalitzat este últim termini, el consorci, per al cobrament de la quantitat pendent i per mitjà del seu president, podrà sol·licitar a les administracions, central, autonòmica o provincial, la retenció de l'import de les quotes degudes, amb càrrec a les quantitats que per qualsevol concepte (Fons Nacional de Cooperació Municipal, producte de recaptacions tributàries gestionades per compte de l'ajuntament consorciat deutor, subvencions o ajudes econòmiques de qualsevol tipus, etc.) estes administracions hagen d'entregar al municipi o municipis afectats.  
L'import retingut s'ingressarà per l'Administració que practique la retenció, en les arques del consorci.  
Amb tal finalitat, i amb els presents estatuts, els municipis membres faculten expressament les administracions provincial, autonòmica i central a procedir a la compensació i retenció corresponent.  
  
4. La disposició dels fons situats en els comptes corrents, requerirà la firma conjunta i mancomunada del president del consorci, i del conseller delegat. No obstant això, el president del consorci podrà delegar la firma requerida en un dels vicepresidents.  
5. Les factures i gastos que s'aproven portaran la conformitat del conseller delegat com a requisit previ a la seua ordenació, entrega i pagament.  
  
Article 35. Patrimoni del consorci  
Constituïx el patrimoni del consorci els béns, drets i accions que li pertanyen o li siguen adscrites pels ajuntaments consorciats.  
  
El conseller delegat formarà inventari de tots els béns, accions i drets que corresponguen al consorci, sotmetent-ho a l'aprovació del Ple.  
  
Article 36. Règim jurídic dels béns  
1. Els béns que els ajuntaments consorciats adscriguen al consorci per al compliment dels seus objectius, conservaran la seua qualificació jurídica originària, sense que el consorci adquirisca la propietat d'estos béns.   
Els béns adscrits s'hauran d'utilitzar per als fins establits, de manera directa o per mitjà de la percepció de rendes i fruits.   
2. Els béns que adquirisca el consorci amb càrrec als seus crèdits pressupostats tindran la qualificació jurídica que corresponga, segons la seua naturalesa i destinació.  
  
CAPÍTOL IX  
Règim jurídic  
  
Article 37. Normativa aplicable  
El règim jurídic dels actes i acords dels òrgans del consorci s'adequarà a la normativa de la legislació local aplicable en la matèria, sense perjuí de les peculiaritats establides en els presents estatuts.  
  
  
Article 38. Impugnació dels actes  
1. Contra els actes administratius i disposicions generals dels òrgans del consorci les persones interessades podran interposar el recurs contenciós administratiu, subjecte al que disposa l'ordenament jurídic vigent. Tot això, sense perjuí que les persones interessades puguen formular el recurs potestatiu de reposició regulat en els articles 116 i següents de la Llei 30/1992, de 26 de novembre, davant del mateix òrgan que dictara l'acte impugnat.  
2. Contra els actes no subjectes al dret administratiu adoptats pels òrgans del consorci les persones interessades podran exercitar davant dels tribunals de la jurisdicció ordinària les accions que corresponguen, de conformitat amb allò què disposa l'ordenament jurídic vigent.  
  
CAPÍTOL X  
Modificacions estatutàries  
  
Article 39. Modificació dels estatuts  
La proposta de modificació dels estatuts a instància de qualsevol Ajuntament consorciat serà plantejada al Ple, que la farà seua si obté el vot favorable de la majoria absoluta de la representació legal i proporcional dels membres del consorci.   
En cas d'aconseguir-ho, el president del consorci, en el termini de deu dies ho posarà en coneixement de les persones del consorci, que en el termini de tres mesos adoptaran l'acord exprés sobre la proposta realitzada.  
S'entendrà acceptada la proposta formulada si obté l'acord favorable de la majoria absoluta legal i proporcional dels ajuntaments consorciats.  
  
Article 40. Incorporació de nous membres  
1. Les corporacions municipals interessades a incorporar-se al consorci, hauran de sol·licitar-ho per escrit al president del consorci, qui ho comunicarà a cada ajuntament membre.  
2. La incorporació de nous membres al consorci requerirà l'acord favorable de la majoria de les persones consorciades.   
3. La incorporació de nous membres serà, en tot cas, efectiva a partir de l'1 de gener de l'exercici següent a aquell en què resulte aprovada pel Ple.  
  
Article 41. Separació de les persones consorciades  
1. Les corporacions municipals consorciades podran separar-se voluntàriament del consorci comunicar-ho per escrit al Ple.   
El sol·licitant cessarà sempre que haja complit els compromisos assumits amb el consorci.  
2. A més, i amb el vot favorable de la majoria absoluta dels membres del Ple, podran ser separats del consorci aquelles persones que incompliren de forma notòria les seues obligacions, realitzaren activitats que perjudicaren la imatge del consorci o incompliren les seues obligacions econòmiques per temps superior a un any.  
En ambdós casos es procedirà a la liquidació de les seues obligacions i drets segons les normes previstes per a la dissolució del consorci.  
3. Tant pel que fa al present article de separació de persones consorciades com per allò que es diu en l'article anterior sobre la incorporació de nous membres, el consorci aplicarà el que disposa la Llei 10/2005, de 14 de juny, de Mesures Urgents per a l'Impuls de la Televisió Digital Terrestre, de Liberalització de la Televisió per Cable i de Foment del Pluralisme, i del que disposen les lleis valencianes.  
  
  
CAPÍTOL XI  
Dissolució i liquidació del consorci i dret supletori  
  
Article 42. Dissolució del consorci  
Correspondrà als ens municipals consorciats resoldre sobre la dissolució del consorci, amb un informe previ del Ple.  
La proposta de dissolució del consorci, formulada per algun dels seus membres, haurà de ser informada pel Ple en el termini d'un mes.  
  
L'informe adoptarà la forma d'acord i serà comunicat pel president del consorci, junt amb la proposta de dissolució plantejada als ajuntaments consorciats, que en els tres mesos següents hauran de pronunciar-se respecte d'això.  
Es procedirà a la dissolució del consorci quan així ho acorden la majoria absoluta legal i proporcional dels ajuntaments que l'integren.  
  
Acordada la dissolució la Comissió Executiva liquidarà l'actiu i passiu consorcial.  
  
Article 43. Liquidació del consorci  
Satisfetes totes les obligacions pendents amb els ajuntaments consorciats, entitats públiques i privades, i amb els particulars, el líquid i/o capital existent es repartirà entre les persones consorciades integrades al moment de la dissolució, en proporció directa a les aportacions que els membres actius hagen realitzat al consorci al llarg de la seua duració.  
  
En tot cas, revertiran als ens consorciats els béns adscrits per cada un d'ells, sense perjuí de participar en la deguda proporció a l'atenció de les obligacions pendents.  
Les pèrdues resultants de la liquidació realitzada es cobriran, entre els ajuntaments consorciats, per mitjà de la seua distribució igualitària i proporcional al pes poblacional de cada municipi representat pel seu ajuntament.  
  
Article 44. Dret supletori  
Per a tot allò que no resulte previst en este estatut, caldrà ajustar-se al que disposa l'ordenament jurídic aplicable a l'Administració local.